b'\n_START_ARTICLE_\nRuth Belville\n_START_PARAGRAPH_\nRuth Belville ("Neiti Aika", 5. maaliskuuta 1854 Lontoo, Iso-Britannia \xe2\x80\x93 7. joulukuuta 1943) oli  nainen, joka kiersi pitkin Lontoota ja myi ihmisille oikeata kellonaikaa. H\xc3\xa4n oli kaikkien aikojen kuuluisin "Neiti Aika"._NEWLINE_1800-luvulla harvoilla oli tarkkoja kelloja, jotka pysyiv\xc3\xa4t kauan oikeassa ajassa ja t\xc3\xa4sm\xc3\xa4llist\xc3\xa4 oikeata aikaa oli eritt\xc3\xa4in hankala saada. Parhaimmillaan kellon poikkeamat oikeasta ajasta olivat useita minuutteja. T\xc3\xa4sm\xc3\xa4llisen kellonajan sai haettua vain t\xc3\xa4htitieteilij\xc3\xb6ilt\xc3\xa4 Greenwichin observatoriosta. Monet ihmiset, erityisesti kellosep\xc3\xa4t, tarvitsivat t\xc3\xa4sm\xc3\xa4llist\xc3\xa4 aikaa ja jatkuva vieraileminen observatoriolla oli rasittavaa, joten observatorio alkoi vuonna 1836 toimittaa tilauksesta ajantarkastuspalvelua. Muita tilauspalvelun tarvitsijoita olivat suuret yritykset, pankit ja varakkaat kodit._NEWLINE_Tarkkuuskellolla varustettu ty\xc3\xb6ntekij\xc3\xa4, Henry Belville (1794\xe2\x80\x931856), k\xc3\xa4vi s\xc3\xa4\xc3\xa4nn\xc3\xb6llisesti ilmoittamassa asiakkaille t\xc3\xa4sm\xc3\xa4llisen kellonajan, jolloin he pystyiv\xc3\xa4t asettamaan kellonsa tarkkaan Greenwichin aikaan. Henryn kuoltua ajantoimittaminen siirtyi h\xc3\xa4nen leskelleen, jonka lopetettua ty\xc3\xb6 vuonna 1892, sit\xc3\xa4 siirtyi jatkamaan Henryn tyt\xc3\xa4r Ruth Belville. H\xc3\xa4n meni joka maanantaiaamu Greenwichiin s\xc3\xa4\xc3\xa4t\xc3\xa4m\xc3\xa4\xc3\xa4n tarkkuuskellonsa oikeaan aikaan ja l\xc3\xa4hti kiert\xc3\xa4m\xc3\xa4\xc3\xa4n tilaajien luona. Ruth Belville kiersi vuoteen 1939 asti ilmoittamassa oikean ajan lontoolaisille asiakkailleen paikan p\xc3\xa4\xc3\xa4ll\xc3\xa4. _NEWLINE_Jo aikaisemmin uudempi tekniikka oli korvannut ovelta ovelle kiert\xc3\xa4misen p\xc3\xa4\xc3\xa4asiallisena ajantarkistuspalveluna. Aluksi tarkka aika ilmoitettiin lenn\xc3\xa4ttimien avulla ja my\xc3\xb6hemmin radion kautta. Vuonna 1936 oli mahdollista soittaa puhelimitse vastaavalle "Neiti Ajalle" ja kysy\xc3\xa4 oikeata kellonaikaa. Ruth kuitenkin kiersi sinnikk\xc3\xa4\xc3\xa4sti ovelta ovelle viel\xc3\xa4 vuoteen 1939 saakka, jolloin h\xc3\xa4n siirtyi el\xc3\xa4kkeelle ollessaan 86-vuotias._NEWLINE_Greenwichist\xc3\xa4 annetaan edelleenkin p\xc3\xa4ivitt\xc3\xa4inen aikamerkki, vaikka siell\xc3\xa4 ei en\xc3\xa4\xc3\xa4 olekaan observatoriota.'